钦定古今图书集成/明伦汇编/宫闱典/第132卷 > 甘昪
## 钦定古今图书集成/明伦汇编/宫闱典/第132卷 > 甘昪

按《宋史宦者传》：“昪，内侍押班泽之子。泽之死，昪累迁
亦至押班。乾道中，帝颇亲昪，昪以此用事。临安尹胡
与可为小官时，丏贷于临安富民马氏，不如欲，衔之。
至是，马以鬻官盐逾格系狱，与可讽有司以私盐论，
御史陈升卿决狱，平反之。昪之子妇，与可女也，乃阴
为与可地，谮升卿于帝前，谓为豪民马请事，所得至”
万缗。上疑，遂论罪，马流严州，升卿由是罢去。时曾觌
以使弼领京祠，王抃以知阁门兼枢密都承旨，昪为
入内押班，相与盘结，士大夫无耻者争附之。既而觌
死抃逐，独昪在。朱熹力言之，帝曰：“昪乃德寿宫所荐，
谓有才耳。”熹曰：“奸人无才，何以动人主？”昪用事二十
年，招权市贿，黄由《对策》，亦颇及之。后帝察其奸，遂抵
之罪，籍其赀，竟以废死。弟昺，淳熙末干办内东门司、
带御器械，光宗朝累迁至亲卫大夫、保康军承宣使、
提举佑神观。庆元初，为内侍省都知。帝过寿康宫，昺
有力焉。迁官二秩，颇贵宠。